Sjeldent fotografi: Så hyggelig var det å møte Kim Jong-un
Nord-Koreas 28 år gamle diktator Kim Jong-un har de siste dagene inspisert landets forsvarsverker på halvøya Jang Jae, som ligger nært Sør-Koreas utsatte Yeonpyeong øy. Under besøket tok diktatoren seg også tid til å hilse på familiene til noen av landets soldater og grensevakter, som det er 1,1 millioner av i landet - som bare har rundt 25 millioner innbyggere. Bildet over skal være fra et slikt møte. Mens Jong-un selv spanderer på seg sitt aller største smil, ser det ut som selv småbarna på bildet er livredde. Det eksisterer ikke sikker informasjon om bildet utover dette. Bildet har sannsynligvis blitt sendt ut til omverdenen av Nord-Koreas propagandamaskin ved en glipp, i forbindelse med at Jong-un har forsøkt å gi landets regime et mildere image siden han overtok som diktator i desember i 2011. Faren, Kim Jong-il, var ifølge ham selv og regjeringen verdens beste golfspiller og lærte seg ifølge eget utsagn å gå da han var bare tre uker gammel. Både han, og hans far før ham, strammet inn reglene og lukket Nord-Korea stadig mer. Også Kim Jong-un har tatt jerngrep rundt styret av landet, og oppmuntrer til persondyrkelse av seg selv, men han har tilsynelatende så langt likevel lagt seg på en mildere linje enn forgjengerne. Nylig ble han fotografert i en fornøyelsespark, der han så ut til å storkose seg i karusellene. Han lot også amerikanske Disney-figurer være del av en oppsetning i hovedstaden Pyonyang. Den unge diktatoren skal også ha giftet seg i en fornøyelsespark. Alt dette ville vært uhørt under faren, som bare lot seg fotografere i en «Mao-lignende» dress og gjerne med solbriller. Men ut fra dette nye bildet av familien å dømme, så senker ikke folket akkurat skuldrene rundt Jong-un heller.
Nord-Koreas unge diktator har lagt seg på en mykere linje enn far. Men folket ser ikke ut til å være helt komfortable rundt ham.